
 Otthon tartott bűnbánati liturgia: Irgalmasság szövetsége 

A férfi és a nő összekötő ereje Isten szeretete. Az Ő szeretete lehet erős és tartós alapja házasságotoknak és boldog családi életeteknek. Ezért amikor kettesben vagytok, egy meghitt pillanatban kössetek szövetséget, vagyis ígérjétek meg Isten jelenlétében egymásnak, hogy sosem fogtok visszavonulni, egymástól elfordulni, ha nehéz lesz is, igyekezni fogtok soraitok rendezésére és a béke helyreállítására. 


Beszéljétek meg, és ha jónak látjátok, kössetek szövetséget. Gyújtsatok meg egy gyertyát, fogjátok meg egymás kezét és mondjatok egy imát. 

Majd olvassátok fel: 
· „Akarom, hogy kapcsolatunk tartósan harmonikus, boldog és kiegyensúlyozott maradjon, hogy Isten szeretete töltsön el minket, házunkat és gyermekeinket. Ezért: 

· mindig szabadon megmondom Neked, amit gondolok és érzek kettőnk kapcsolatáról 

· szabaddá teszlek Téged is, hogy igent vagy nemet mondhass arra, amit mondtam Neked 

· akár igenlő, akár ellenkező a véleményed, meglátásod, úgy is változatlanul szeretni foglak, és ezt éreztetni is fogom veled.”

Készítsetek egy szép, színes lapot és írjátok rá, amit az imént ígértetek egymásnak és akár ki is tehetitek szobátokban. 


Olvassátok el, és beszéljétek meg az alábbi evangéliumi részt Jézus Hegyi Beszédéből: 
„Ha tehát ajándékodat az oltárra viszed, és ott eszedbe jut, hogy felebarátodnak valami panasza van ellened, hagyd ajándékodat az oltár előtt, békülj ki előbb felebarátoddal, aztán térj vissza és ajánld föl ajándékodat. Békülj ki idejében, még útközben ellenfeleddel…” (Mt 5, 23-26). 

